## Pravilnik o postupku i kriterijima za davanje prethodne suglasnosti za imenovanje predsjednika i članova uprave banaka

### NN 32/1999 (2.4.1999.), Pravilnik o postupku i kriterijima za davanje prethodne suglasnosti za imenovanje predsjednika i članova uprave banaka

# **HRVATSKA NARODNA BANKA**

Na temelju članka 67. stavak 1. točka 23. Zakona o Hrvatskoj narodnoj
banci ("Narodne novine" br. 35/95) i članka 24. stavak 2. Zakona o bankama
("Narodne novine" br. 161/98) Savjet Hrvatske narodne banke na sjednici
održanoj 26. ožujka 1999. godine, donio je

## **PRAVILNIK**

### **O POSTUPKU I KRITERIJIMA ZA DAVANJE PRETHODNE SUGLASNOSTI ZA IMENOVANJE PREDSJEDNIKA I ČLANOVA UPRAVE BANAKA**

I. OPĆE ODREDBE

Članak 1.

Ovim Pravilnikom propisuje se postupak i kriteriji za izdavanje prethodne
suglasnosti Hrvatske narodne banke za imenovanje predsjednika i članova
uprave banaka.

Članak 2.

Odluku o izdavanju prethodne suglasnosti za imenovanje predsjednika
i članova uprave banaka donosi Savjet Hrvatske narodne banke na prijedlog
Komisije za izdavanje odobrenja (u daljnjem tekstu: "Komisija") koju imenuje
guverner Hrvatske narodne banke.

II. POSTUPAK IZDAVANJA SUGLASNOSTI

Članak 3.

Prije donošenja odluke o imenovanju predsjednika ili člana uprave banke
nadzorni odbor banke dužan je zatražiti prethodnu suglasnost Hrvatske narodne
banke. Zahtjev se podnosi Komisiji za izdavanje odobrenja zajedno sa sljedećim
dokumentima:

1. ovjerena kopija domovnice (za strane državljane ovjerena kopija putovnice),

2. ovjerena kopija diplome (odnosno prijevoda diplome stranog fakulteta
ovjerenog od stalnog sudskog tumača),

3. uvjerenje o nekažnjavanju,

4. ispunjeni upitnik za kandidate za predsjednika ili člana uprave banke

5. ovjerena kopija uvjerenja o položenom stručnom bankarskom ispitu,

6. kandidati za predsjednika uprave banke dužni su dostaviti svoj program
razvoja banke i način ostvarenja tog programa.

Članak 4.

Komisija može od banke ili od kandidata zatražiti i druge dokumente
koje ocijeni neophodnima za odlučivanje.

U Upitniku za kandidata za predsjednika ili člana uprave banke kandidat
je dužan navesti dvije osobe iz područja bankarstva i financija koje mogu
dati preporuke za njegovo imenovanje i svoje mišljenje o kandidatovoj stručnosti
i čestitosti. Osobe koje daju preporuku su osobe iz područja bankarstva
i financija koje su svojim uspješnim radom u bankarstvu i financijama stekli
ugled stručnjaka za navedeno područje.

Članak 5.

Komisija će pozvati nadzorni odbor koji je dostavio nepotpunu dokumentaciju
da dopuni dokumentaciju u roku koji ne može biti kraći od 8 dana. Ukoliko
nadzorni odbor to ne učini u ostavljenom roku ili u istom roku ne opravda
kašnjenje dostave dokumenata, Komisija će zahtjev za izdavanje prethodne
suglasnosti odbaciti kao nepotpun.

Članak 6.

Kada Komisija ocijeni da su prikupljeni svi dokumenti potrebni za izdavanje
suglasnosti za imenovanje predsjednika uprave banke, pozvat će kandidata
da osobno Komisiji prikaže svoj program razvoja banke i način ostvarenja
tog programa.

Članak 7.

Ako Komisija ocijeni da kandidat za predsjednika ili člana uprave banke
ne ispunjava neki od uvjeta propisanih Zakonom o bankama ili ovim Pravilnikom,
o tome će izvijestiti nadzorni odbor banke i zatražiti da se izjasni da
li unatoč tome ostaje kod prijedloga za izdavanje odobrenja za imenovanje
predsjednika ili člana uprave banke.

III. POSEBNI UVJETI KOJE MORA ISPUNJAVATI KANDIDAT ZA PREDSJEDNIKA
ILI ČLANA UPRAVE BANKE

Članak 8.

Osim uvjeta propisanih Zakonom o bankama ("Narodne novine" br. 161/98)
kandidat za predsjednika ili člana uprave banke mora ispunjavati i posebne
uvjete: dobro poznavanje propisa Republike Hrvatske i hrvatskog jezika.

Poznavanje propisa Republike Hrvatske dokazuje se uspješno položenim
stručnim bankarskim ispitom.

Kandidat za predsjednika ili člana uprave banke koji nije državljanin
Republike Hrvatske mora dokazati dobro poznavanje hrvatskog jezika što
se dokazuje položenim stručnim bankarskim ispitom.

Članak 9.

Prilikom izrade prijedloga za donošenje odluke povodom zahtjeva za izdavanje
prethodne suglasnosti Savjetu Hrvatske narodne banke Komisija za izdavanje
odobrenja posebno će voditi računa o tome da li je protiv kandidata pokrenut
kazneni ili prekršajni postupak za neko od kaznenih djela navedenih u članku
239. stavak 2. Zakona o trgovačkim društvima ("Narodne novine" br. 111/93),
te da li je kandidat bio član uprave ili je na neki drugi način bio odgovoran
za poslovanje banke ili druge financijske institucije koja je učestalo
postupala suprotno zakonskim i drugim propisima i mjerama Hrvatske narodne
banke ili banke nad kojom su provedene mjere za poboljšanje stanja u banci
sukladno odredbama Zakona o bankama ili nad kojom je pokrenut postupak
stečaja, sanacije ili oduzimanja odobrenja za rad.

Članak 10.

Obrazloženi prijedlog odluke povodom zahtjeva za izdavanje prethodne
suglasnosti Komisija za izdavanje odobrenja podnosi na odlučivanje Savjetu
Hrvatske narodne banke.

Članak 11.

Ovaj Pravilnik stupa na snagu osmog dana od objave u "Narodnim novinama".

O.br. 480/99.
Zagreb, 26. ožujka 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb** v. r.

**----------------------------------------------------------------------------------------------------------------------------------------------
PRILOG 1**

**UPITNIK
ZA KANDIDATE ZA PREDSJEDNIKA ILI ČLANA UPRAVE BANKE**

(*Podaci dani u Upitniku su strogo povjerljivi i bit će dostupni
samo članovima Komisije Hrvatske narodne banke za izdavanje odobrenja i
članovima Savjeta Hrvatske narodne banke)*

1. NAZIV I ADRESA BANKE

2. OPĆI PODACI O KANDIDATU

1. Ime i prezime

2. Adresa stanovanja

3. Telefon na radnom mjestu

4. JMBG

5. Državljanstvo

3. OBRAZOVANJE

-

-

(kronološki popisati sve stupnjeve obrazovanja sa vremenom trajanja
i stečenim akademskim zvanjem)

4. RAZINA ZNANJA HRVATSKOG JEZIKA

(samo za strane državljane)

5. STRUČNO USAVRŠAVANJE

-

-

(kronološki popisati sve oblike stručnog usavršavanja, naziv teme i
organizatora, te vrijeme trajanja)

6. RADNO ISKUSTVO

-

-

(kronološki popisati sve dosadašnje poslodavce i radna mjesta)

7. OBJAVLJENI STRUČNI ZNANSTVENI RADOVI

-

-

8. IMENA, FUNKCIJE I ADRESE DVIJU OSOBA IZ BANKARSKIH KRUGOVA KOJE MOGU
DATI MIŠLJENJE O STRUČNOJ SPOSOBNOSTI I ČESTITOSTI KANDIDATA

9. PODROBNO OPIŠITE SVA RADNA MJESTA U POSLJEDNJIH ŠEST GODINA(naziv
ustanove ili poduzeća, trajanje zaposlenja, položaj: vrsta poslova, ovlasti,
broj podređenih. Navedite da li su te ustanove ili poduzeća bili ili su
sada u bilo kakvom odnosu sa Bankom)

10. IMATE LI BILO KAKVE FINANCIJSKE ODNOSE SA BANKOM (KREDITE, GARANCIJE,
ITD.)? NAVEDITE POJEDINOSTI.

11. IMATE LI VLASNIČKI UDIO ILI BILO KAKAV DRUGI FINANCIJSKI INTERES
U BANCI? NAVEDITE POJEDINOSTI.

12. DA LI STE VLASNIK, SUVLASNIK ILI IMATE BILO KOJI DRUGI FINANCIJSKI
INTERES U DRUGOJ BANCI ILI U BILO KOJEM DRUGOM PODUZEĆU? DA LI STE ČLAN
UPRAVE, NADZORNOG ODBORA, PROKURIST ILI NA NEKI DRUGI NAČIN SUDJELUJETE
U STVARANJU I PROVEDBI POSLOVNE POLITIKE DRUGE BANKE, ŠTEDIONICE, ŠTEDNO-KREDITNE
ZADRUGE ILI DRUGOG PODUZEĆA ILI USTANOVE? NAVEDITE POJEDINOSTI.

13. DA LI SU BANKE, PODUZEĆA ILI USTANOVE U KOJIMA STE OBAVLJALI U POSLJEDNJIH
5 GODINA RUKOVODEĆE FUNKCIJE (KAO DIREKTOR, ČLAN UPRAVE ILI NADZORNOG ODBORA,
PROKURIST ILI STE NA BILO KOJI DRUGI NAČIN SUDJELOVALI U STVARANJU I PROVEDBI
POSLOVNE POLITIKE) IMALE FINANCIJSKE POTEŠKOĆE KOJE SU TU BANKU, PODUZEĆE
ILI USTANOVU DOVELE DO SANACIJE ILI STEČAJNOG POSTUPKA? NAVEDITE POJEDINOSTI.

14. DA LI STE IKADA BILI KAŽNJENI ZBOG POČINJENOG JEDNOG ILI VIŠE KAZNENIH
DJELA NAVEDENIH U ČLANKU 239. STAVKU 2. ZAKONA O TRGOVAČKIM DRUŠTVIMA?
AKO STE STRANI DRŽAVLJANIN ILI AKO STE ŽIVJELI IZVAN HRVATSKE: DA LI STE
IKADA U INOZEMSTVU BILI KAZNENO OSUĐIVANI ZBOG DJELA USPOREDIVIH S DJELIMA
NAVEDENIM U ČLANKU 239. STAVKU 2. ZAKONA O TRGOVAČKIM DRUŠTVIMA? AKO JESTE,
NAVEDITE POJEDINOSTI.

15. DA LI SU PREMA BANCI, ŠTEDIONICI ILI DRUGOJ FINANCIJSKOJ INSTITUCIJI
U KOJOJ STE U POSLJEDNJIH 5 GODINA OBAVLJALI RUKOVODEĆE FUNKCIJE (KAO DIREKTOR,
ČLAN UPRAVE ILI NADZORNOG ODBORA, PROKURIST ILI STE NA BILO KOJI DRUGI
NAČIN SUDJELOVALI U STVARANJU I PROVEDBI POSLOVNE POLITIKE) BILE PODUZETE
MJERE ZA POBOLJŠANJE STANJA U BANCI SUKLADNO ZAKONU O BANKAMA ILI JE TOJ
USTANOVI ILI BANCI BILO ODUZETO ODOBRENJE ZA RAD OD STRANE USTANOVE ODGOVORNE
ZA NADZOR BANAKA, OSIGURAVAJUĆIH ZAVODA, DRUGIH FINANCIJSKIH INSTITUCIJA
ILI TRŽIŠTA? AKO JE ODGOVOR DA, NAVEDITE POJEDINOSTI.

16. DA LI SU U BANCI, ŠTEDIONICI ILI DRUGOJ FINANCIJSKOJ INSTITUCIJI
U KOJOJ STE U POSLJEDNJIH 5 GODINA OBAVLJALI RUKOVODEĆE FUNKCIJE (KAO DIREKTOR,
ČLAN UPRAVE ILI NADZORNOG ODBORA, PROKURIST ILI STE NA BILO KOJI DRUGI
NAČIN SUDJELOVALI U STVARANJU I PROVEDBI POSLOVNE POLITIKE) NADLEŽNI DRŽAVNI
ORGANI UTVRDILI VEĆU NEPRAVILNOST U POSLOVANJU ILI TEŽU POVREDU ZAKONA
KOJI REGULIRAJU RAD BANAKA, OSIGURANJA DRUGIH FINANCIJSKIH INSTITUCIJA
ILI TRŽIŠTA ILI ZAKONA O TRGOVAČKIM DRUŠTVIMA? AKO JE ODGOVOR DA, NAVEDITE
POJEDINOSTI.

17. DA LI JE IKADA NEKA USTANOVA NADLEŽNA ZA NADZOR BANAKA, OSIGURANJA,
DRUGIH FINANCIJSKIH USTANOVA ILI TRŽIŠTA OCJENJIVALA VAŠU STRUČNOST I ČESTITOST?
DA LI VAM JE NEKA OD TAKVIH USTANOVA VEĆ USKRATILA ILI ODUZELA SUGLASNOST
ZA OBAVLJANJE RUKOVODEĆIH FUNKCIJA ILI OBAVLJANJE DJELATNOSTI NA DOTIČNOM
PODRUČJU? AKO JE ODGOVOR DA, NAVEDITE POJEDINOSTI.

18. SMATRATE LI DA POSTOJE DRUGE ČINJENICE ILI OKOLNOSTI KOJE BI PREMA
RAZUMNOJ PROSUDBI MOGLE BITI VAŽNE ZA OCJENU VAŠE PRIMJERENOSTI ZA OBAVLJANJE
FUNKCIJA PREDSJEDNIKA ILI ČLANA UPRAVE BANKE (NPR. ČINJENICE ILI OKOLNOSTI
KOJE SU VEZANE UZ VAŠU STRUČNU OSPOSOBLJENOST, EVENTUALNE FINANCIJSKE POTEŠKOĆE
ILI SUKOB INTERESA)? NAVEDITE POJEDINOSTI.

19. DA LI JE NAD VAŠOM IMOVINOM OTVOREN STEČAJNI POSTUPAK? NAVEDITE
POJEDINOSTI.

Potvrđujem da su svi odgovori istiniti i potpuni u okvirima mojih spoznaja
te da nisam zatajio nikakvu informaciju koja bi mogla utjecati na odluku
Hrvatske narodne banke.

Obvezujem se da ću Hrvatsku narodnu banku neodložno izvijestiti o svim
promjenama koje bi mogle značajno utjecati na izdavanje suglasnosti za
imenovanje.

             Mjesto i datum:                                  Potpis
kandidata:
                                   \_\_\_\_\_\_\_\_\_\_\_\_\_\_\_\_\_\_\_\_

Pravilnik, NN 32/1999-643